open-index/open-wikipedia-markdown huggingface dataset:
ஒன்டிரைவ்

**ஒன்டிரைவ்** (முன்னர் **விண்டோஸ் லைவ் போல்டேஸ்** அல்லது **வின்டோஸ் லைவ் ஸ்கைடிரைவ்**  என்றறியப்பட்டது) வி்ன்டோஸ் லைவ் சேவைகளுள் ஒன்றான இது இணையத்தில் கோப்புக்களை பதிவேற்றிவிட்டு இணையமூடாககக் கோப்புக்களைப் பாதுக்காப்பான முறையில் வின்டோஸ் லைவ் ஐடி (Windows Live ID) மூலமாக பகிர உதவுகின்றது. இம்முறையில் பிரத்தியேகமான கோப்புக்கள், தொடர்புகளையும் பகிரக்கூடியதாக உள்ளதுடன், கோப்புக்களைப் பொதுவிலும் பகிர இயலும். கோப்புக்கள் பொதுவில் பகிரப்பட்டால் அதைப் பதிவிறக்குவதற்கு விண்டோஸ் லைவ் ஐடி தேவைப்படாது.

இச்சேவையானது தற்போது 15 ஜிகாபைட் இடவசதியினைத் தருவதோடு ஒருகோப்பின் அதிகபட்ட அளவானது 50 மெகாபைட் ஆகும். (அறிமுகப்படுத்தப்பட்ட போது இச்சேவையானது 500 மெகாபைட் இடவசதியும் படிப்படிப்படியாக அதிகரித்து கடைசியாக 5 ஜிகாபைட்டும் வழங்கியது). ஒரேசமயத்தில் 5 கோப்புக்கள் அளவில் மேலேற்றம் செய்யலாம். விருப்பம் என்றால் மைக்ரோசாப்ட் ஆக்டிவ் எக்ஸ் ரூலை நிறுவி விண்டோஸ் எக்ஸ்புளோளரூடாகவும் கோப்புக்களை இழுத்துக் கொண்டுபோய்ப் போடும் வசதியினை அளிக்கின்றது.

## வரலாறு
ஆரம்பத்தில் ஐக்கிய அமெரிக்காவில் உள்ள பீட்டா சோதனையாளர்களுக்கே இச்சேவை வழங்கப்பட்டுச் சோதிக்கப்பட்டது. பின்னர் 1 ஆகஸ்ட், 2007 இல் இச்சேவையானது பல நாடுகளிற்கும் சோதனைக்காக விரிவாக்கப்பட்டது. 9 ஆகஸ்ட், 2007 முதல் விண்டோஸ் லைவ் போல்டர் விண்டோஸ் லைவ் ஸ்கைடிரைவ் ஆகப் பெயர் மாற்றப்பட்டது. 22 மே 2008 இன் படி 62 நாடுகளில் இச்சேவையானது கிடைக்கின்றது.

## மேம்படுத்தல்கள்
*02 டிசம்பர் 2008 அன்று இடவசதியானது 5 ஜிகாபைட்டிலிருந்து 25 ஜிகாபைட்டாக அதிகரிக்கப்பட்டது. அத்துடன் மேலும் சில வசதிகள் இணைக்கப்பட்டது.
*விண்டோஸ் லைவ் ஸ்பேசஸ் உடன் ஒருங்கிணைக்கப்பட்டுள்ளது. 
* 500 மெகாபைட் சேமிப்பு அளவில் இருந்து 1 ஜிகாபைட் சேமிப்பளவாகக் கோப்பின் அளவு மாற்றப்பட்டுள்ளது. 
*பொதுவில் பகிரப்படும் கோபுறைகளிற்கு RSS ஊட்டு வசதிகள்.
*விண்டோஸ் லைவ் ஸ்கைடிரைவ் இல் இருந்து தொடர்புகளை நேரடியாகச் சேர்க்கும் வசதி.
*அண்மையில் பார்க்கப்பட்ட ஸ்கைடிரைவ் பக்கங்கள்
*கோப்புக்களை இழுத்துக் கொண்டுபோய் போடும் வசதி.
*பிறிதோர் இணையத்தளத்தில் பொதுக் கோப்புக்களையும் பொதுக்கோப்புறைகளையும் இணைக்கும் வசதி.
*லினக்ஸ் இயங்குதளமூடாக இச்சேவையினைப் பெறுவதற்கான ஒப்பந்தைக் கைச்சாத்திடுவதில் சிரமங்கள் இருப்பினும் விண்டோஸ் இயங்குதளமூடாக இச்சேவையினை உறுதிசெய்தவுடன் லினக்ஸ் ஊடாகவும் இச்சேவையினைப் பெற்றுக்கொள்ளலாம்.
## மேற்கோள்கள்

## வெளியிணைப்புகள்
*வின்டோஸ் லைவ் ஸ்கைடிரைவ்  (பீட்டா சோதனையைப் புரிய விரும்புவோர் இங்கே கைச்சாத்திட்டு ஆரம்பிக்கலாம்) அணுகப்பட்டது 11 ஆகஸ்ட் 2007 
*அதிகாரப்பூர்வ விண்டோஸ் லைவ் ஸ்கைடிரைவ் குழுப்பதிவு  விண்டோஸ் லைவ் ஸ்பேஸஸ் என்கின்ற இணையவழி இடவசதிகள் குறித்து, 
*பழைய விண்டோஸ் லைவ் போல்டேர் குழுவின் அதிகாரப்பூர்வக் குழுப்பதிவு 
*ஆன்லைன் ஸ்டோர் றூம்  தினமலர் பத்திரிகைத் தளத்தில் இருந்து 

பகுப்பு:மைக்ரோசாப்ட்
பகுப்பு:பல்லியக்குதள தனியுடைமை மென்பொருட்கள்
பகுப்பு:மைக்ரோசாப்ட் ஆபிஸ் மென்பொருட்கள்
பகுப்பு:ஆண்ட்ராய்டு மென்பொருட்கள்
பகுப்பு:ஐஓஎஸ் மென்பொருட்கள்
பகுப்பு:விண்டோசு ஆக்கக்கூறுகள்
அண்ண மெய்

**அண்ண மெய்** எனப்படுவது, நாக்கு மேலெழுந்து அதன் உடற்பகுதியால் வல்லண்ணத்தைத் (வாய்க்கூரையின் நடுப்பகுதி) தொடுவதன் மூலம் ஒலிக்கப்படும் மெய்யொலியாகும். நாக்கின் நுனிப்பகுதி வளைந்து அண்ணத்தைத் தொடும்போது உருவாகும் ஒலி வளைநா ஒலியாகும்.

பரவலாகக் காணப்படும் அண்ண மெய், மிகப் பொதுவான உயிர்ப்போலியாகிய , ஆகும். இது உலகின் மொழிகளில் உள்ள அதிகம் காணப்படும் ஒலிகளில் முதற் பத்துக்குள் உள்ளது. மூக்கொலியான  உம் பொதுவாகக் காணப்படும் ஒலியாகும். இது உலகின் 35 வீதமான மொழிகளில் காணப்படுகின்றது.

அனைத்துலக ஒலியெழுத்து முறையில் அடையாளம் காணப்பட்டுள்ள அண்ண மெய்கள் வருமாறு:

## குறிப்புகள்


## மேற்கோள்கள்

பகுப்பு:மெய்யொலிகள்
மெல்லண்ண மெய்

**மெல்லண்ண மெய்** என்பது, நாக்கின் அடிப்பகுதியால் மெல்லண்ணத்தைத் (வாய்க்கூரையின் பின்பகுதி) தொடுவதன்மூலம் உருவாக்கப்படும் ஒலியாகும்.

அனைத்துலக ஒலியெழுத்து முறையில் அடையாளம் காணப்பட்டுள்ள மெல்லண்ண மெய்களாவன:

## குறிப்புகள்

பகுப்பு:மெய்யொலிகள்
இதழ்-மெல்லண்ண மெய்

**இதழ்-மெல்லண்ண மெய்** என்பது, மெல்லண்ணத்திலும், இதழிலும் (உதடு) இரு தடவைகள் ஒலிக்கப்படும் மெய்யொலியாகும். 

பகுப்பு:மெய்யொலிகள்
பல்முகட்டு மெய்

**பல்முகட்டு மெய்** என்பது நாக்கினால் பல்முகடு அல்லது அதன் அருகைத் தொடுவதன் மூலம் உருவாக்கப்படும் மெய்யொலிகளைக் குறிக்கும். பல்முகட்டு மெய்கள், ஆங்கில மொழியில் உள்ளதுபோல் நாக்கின் நுனியைப் பயன்படுத்தியோ, பிரெஞ்சு, [ஸ்பானியம் ஆகியவற்றில் உள்ளதுபோல் [நாக்கு நுனிக்குச் சற்று மேலுள்ள தட்டைப் பகுதியைப் பயன்படுத்தியோ உருவாக்க முடியும். நாக்கின் நுனி, பற்கள் அதற்கு அருகாமையைத் தொடுவதுபோல் காணப்படக்கூடும் என்பதால், நாவிளிம்பு பல்முகட்டு ஒலிப்பு பல்லொலிப்பாகப் பிழையாகக் கருதப்படுவதும் உண்டு. 

அனைத்துலக ஒலியெழுத்து (IPA) முறையில் பல்முகட்டு மெய்களுக்குத் தனிக் குறியீடுகள் கிடையா. ஆங்கிலத்தில் உள்ளது போன்ற அண்ண-பல்முகட்டொலி *sh*, அல்லது நாவளை ஒலி போன்ற அண்ணவாக்கம் இல்லாத, எல்லா உச்சியிட (coronal) ஒலிப்புக்களுக்கும் ஒரே குறியீடே பயன்படுத்தப்படுகின்றது. 

அனைத்துலக ஒலியெழுத்து முறையில் காணப்படும் பல்முகட்டு / உச்சியிட (alveolar/coronal) மெய்களாவன:

பகுப்பு:மெய்யொலிகள்
நம் நாடு

**நம் நாடு** எனக் குறிப்பிடப்படுவது கீழ்க்காணுபவற்றுள் ஒன்றாக இருக்கலாம்:

* நம் நாடு (1949 திரைப்படம்) - 1949 ஆம் ஆண்டு வெளியான தமிழ்த் திரைப்படம்
* நம் நாடு (1969 திரைப்படம்) - 1969 ஆம் ஆண்டு வெளியான தமிழ்த் திரைப்படம்
* நம் நாடு (2007 திரைப்படம்) - 2007 ஆம் ஆண்டு வெளியான தமிழ்த் திரைப்படம்
ஒலிப்பதிர்வு

ஒலிப்பியலில், **ஒலிப்பதிர்வு** என்பது, ஒலியை விளக்கும் மூன்று அடிப்படைகளுள் ஒன்றாகும். இது பொதுவாக ஒலிப்பதிர்வு கொண்ட ஒலிகள், ஒலிப்பதிர்வு இல்லாத ஒலிகள் என இருவகையாகக் காணப்படும். இவற்றை முறையே *ஒலிப்புடை*, *ஒலிப்பற்ற* ஆகிய அடைமொழிகள் குறிக்கின்றன. ஒலிப்பதிர்வை இவ்வாறு இரண்டு வகையாகவே பிரித்தாலும், ஒலிப்பதிர்வின் அளவு வெவ்வேறு மட்டங்களில் காணப்படலாம்.

ஒலிப்புடை ஒலி என்பது, குரல் நாண் அதிர்வதன் மூலம் உருவாகும் ஒலியாகும். ஒலிப்பற்ற ஒலி உருவாதலில் குரல் நாண் அதிர்வதில்லை. தமிழில், *க்*, *ச்*, *த்* போன்றவை ஒலிப்பற்றவை ஆகவும், *ங்*, *ஞ்*, *ந்* போன்றவை ஒலிப்புள்ளவை ஆகவும் உள்ளன. இந்த ஒலிகளை ஒலிக்கும் போது மேற் தொண்டையில் கையை வைத்து இந்த அதிர்வை உணரமுடியும்.

உயிரொலிகள் பொதுவாக ஒலிப்புடையவை ஆக இருக்க, மெய்யொலிகள் ஒலிப்புடையவை ஆகவோ அல்லது ஒலிப்பற்றவை ஆகவோ இருக்கின்றன.

பகுப்பு:ஒலியியல்

## மேற்கோள்கள்
வெடிப்பொலி மெய்

ஒலி உருவாகும் போது ஏற்படும் காற்றின் ஓட்டத்துக்குத் தடை ஏற்படுத்துவதன் மூலம் ஒலிக்கப்படும் மெய்யொலி **வெடிப்பொலி மெய்** எனப்படுகின்றது.

உலகின் மொழிகள் அனைத்திலும் வெடிப்பொலிகள் உள்ளன. பெரும்பாலானவை [p], [t], [k], [n], மற்றும் [m] என்பவற்றையாவது கொண்டுள்ளன. சமோவன் பேச்சு மொழியில், பல்லொலிகளான [t], [n] என்பவை கிடையா. வடக்கு இராக்குவோய் மொழியில் இதழொலிகளான [p], [m] என்பவை இல்லை. பல, சிமாக்குவன், சலிஷான் மற்றும் வாக்ஷான் மொழிகளில் மூக்கு வெடிப்பொலிகள் காணப்படுவதில்லை.

## வெடிப்பொலிப்பு
வெடிப்பொலியின் ஒலிப்பில் மூன்று கட்டங்கள் உள்ளன:
* காற்று வழி மூடப்படுவதால், வாய்வழியாகக் காற்று வெளியேறுவது தடுக்கப்படல். மூக்கு வெடிப்பொலிகளில் காற்று மூக்கு வழியாக வெளியேறும்.
* காற்றுவழி தொடர்ந்து மூடப்பட்டிருக்க, அமுக்க வேறுபாடு உருவாதல்.
* தடை நீக்கப்படுதல்.

மலே, வியட்நாமியன் போன்ற பல மொழிகளில் தடை நீக்கப்படுவதால் ஏற்படும் இறுதி வெடிப்பு நிகழ்வதில்லை அல்லது மூக்குவழி காற்று வெளியேற்றப்படுகிறது.

## மேற்கோள்கள்

பகுப்பு:ஒலியியல்
அனைத்துலக இளையோர் நாள்

**அனைத்துலக இளையோர் நாள்** (*International Youth Day*) ஆகஸ்ட் 12ம் நாளில் இளையோருக்காகக் கொண்டாடப்படும் ஒரு சிறப்பு நாளாகும். இந்நாள் இளைஞர்களின் அனைத்துலக மட்டத்தில் பல்வேறு பிரச்சினைகளுக்குத் தீர்வுகாண அந்தந்த நாடுகளின் அரசுகளுக்கு ஒரு சந்தர்ப்பம் கொடுப்பதற்காக ஏற்படுத்தப்பட்டது. அனைத்து நாடுகளிலும் இந்நாளில் பல்வேறு வகையான நிகழ்ச்சிகள், நிதி சேகரிப்பு, பட்டறைகள், கலாச்சார நிகழ்ச்சிகள், ஊர்வலங்கள், பொதுக்கூட்டங்கள் போன்றவை அந்தந்த நாடுகளின் அரச, அரச சார்பற்ற நிறுவனங்களினால் நடத்தப்படுவது வழக்கம். ஐக்கிய நாடுகள் அவையினால் 1999 இல் இந்நாள் இளையோருக்கான சிறப்பு நாளாக ஏற்றுக்கொள்ளப்பட்டது.

## உசாத்துணை


## இவற்றையும் காண்க
*உலக இளையோர் நாள் (தொடர்பில்லாதது)

## வெளி இணைப்புகள்
* ஐநா இணையதளத்தில் அனைத்துலக இளையோர் நாள் செய்திகள்

பகுப்பு:ஆகத்து சிறப்பு நாட்கள்
பகுப்பு:ஐக்கிய நாடுகளின் சிறப்பு நாட்கள்
பத்தாண்டுகளின் பட்டியல்

**பத்தாண்டு** (*decade*) என்பது 10 எண்களைக் கொண்ட ஒரு தொகுதி ஆகும். பொதுவாக 10 ஆண்டுகாளைக் குறிக்கும் காலப்பகுதியை இது குறிக்கும். டெகேட் என்னும் சொல் "decas" என்ற இலத்தீன் மொழிச் சொல்லிலிருந்தும், "dekas" என்ற கிரேக்க மொழிச் சொல்லில் இருந்து பெறப்பட்டது.

20ம் நூற்றாண்டின் முதலாவது பத்தாண்டுக் காலம் (1900கள்) ஜனவரி 1, 1901 இலிருந்து டிசம்பர் 31, 1910 வரையான காலப்பகுதியைக் குறிக்கும்.

## பத்தாண்டுகளின் பட்டியல்
கிறிஸ்துவுக்கு பின் உள்ள பத்தாண்டுகள் இங்கு பட்டியலிடப்பட்டுள்ளன.





பகுப்பு:கால வரிசைப்படி வரலாறு
1935

**1935**  (**[[ரோம எண்ணுருக்கள்|MCMXXXV]]**) ஒரு செவ்வாய்க்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.

## நிகழ்வுகள்
* ஜனவரி 1 - இத்தாலியக் குடியேற்ற நாடுகளான திரிப்பொலி, சிரெனாய்க்கா ஆகியன சேர்ந்து லிபியா ஆகியன.
* மார்ச் 2 - சியாம் மன்னர் பிரஜாதிபோக் (ஏழாவது ராமா) முடி துறந்ததையடுத்து அவரது 9-வயது மருமகன் ஆனந்த மஹிதோல் (எட்டாவது ராமா) மன்னரானார்.
* மார்ச் 21 - பேர்சியாவின் பெயர் ஈரான் ஆக மாற்றப்பட்டது.
* மே 31 - பாகிஸ்தானில் 7.1 அளவு நிலநடுக்கம் தாக்கியதில் 40,000 பேர் கொல்லப்பட்டனர்.
* ஜூன் 11 - எப்.எம் ஒளிபரப்பை எட்வின் ஆர்ம்ஸ்ட்ராங் ஐக்கிய அமெரிக்காவின் நியூ செர்சி மாநிலத்தில் துவக்கினார்.
* ஜூலை 6 - சிங்கப்பூரின் தமிழ் நாளிதழ் தமிழ் முரசு ஆரம்பிக்கப்பட்டது.
* செப்டம்பர் 2 - புளோரிடா மாநிலத்தில் இடம்பெற்ற சூறாவளியில் 423 பேர் கொல்லப்பட்டனர்.
* நவம்பர் 5 - மொனோபொலி மட்டை ஆட்டம் முதன் முதலில் பாக்கர் சகோதரர்களினால் வெளியிடப்பட்டது.
* டிசம்பர் 18 - லங்கா சமசமாஜக் கட்சி இலங்கையில் தொடக்கப்பட்டது.

## பிறப்புகள்
* மார்ச் 2 - குன்னக்குடி வைத்தியநாதன், வயலின் இசைக்கலைஞர் (இ. 2008)
* ஏப்ரல் 23 - இ. முருகையன், ஈழத்துக் கவிஞர் (இ. 2009)
* அக்டோபர் 7 - தாமஸ் கெநீலி, ஆத்திரேலிய எழுத்தாளர்

## இறப்புகள்
## நோபல் பரிசுகள்
* இயற்பியல் - ஜேம்ஸ் சாட்விக்
* வேதியியல் - பிரெடெரிக் ஜோலியட், ஐரீன் ஜோலியட் கியூரி
* மருத்துவம் - ஆன்சு ஸ்பிமான்
* இலக்கியம் - வழங்கப்படவில்லை
* அமைதி - கார்ல் வொன் ஒசீத்ஸ்கி

## இவற்றையும் பார்க்கவும்
* 1935 இல் வெளிவந்த தமிழ்த் திரைப்படங்கள்

## 1935 நாட்காட்டி

*
பெத்த வெங்கட ராயன்

மூன்றாம் வேங்கடன் எனப்பட்ட **பெத்த வேங்கட ராயன்** (*Peda Venkata Raya*) (கி.பி. 1632-1642) விஜய நகரப் பேரரசை ஆண்ட மன்னராவார். இவர் அலிய ராமராயனின் பேரனாவார்.  அலிய ராம ராயன் தெலுங்கு இனத்தை சேர்ந்தவர்.
அரவிடு மரபினர் ஆந்திரா மாநிலம் பெனுகொண்டாவைத் தலைநகரமாக கொண்டு ஆட்சி செய்தனர். 

மூன்றாம் வேங்கடன் எனப்பட்ட பெத்த வேங்கட ராயரின் தனது படைத் தளபதியாக இருந்த பெத்த கோனேடி நாயுடுவின் விசுவாசத்தின் காரணமாக தனது மகள் உத்லம்பா தேவியை அவனுக்கு திருமணம் செய்து வைத்தார். மேலும்  கோனேடி நாயுடுவுக்கு மகா இராஜா இராஜா சிறி என்ற பட்டத்தை அளித்து, பெனுகொண்டாவை ஆளும் உரிமையை வழங்கினார்.

பெத்த வேங்கட ராயரின்  சகோதரிகளை தமர்லா வெங்கடப்ப நாயக்கர் திருமணம் செய்தார். 

தெலுங்கு இனத்தவர்கள் அரவிடு மரபினர் ஆட்சி காலத்தில் தென்னிந்தியாவில் அதிகாரம் மிக்கவர்களாக இருந்தனர். 

## திம்ம ராயன்
வேங்கட ராயனுக்குச் சிறிய தந்தையும், இரண்டாம் ஸ்ரீரங்காவின் சகோதரனுமான திம்ம ராயன் என்பவன் தனக்கே அரசுரிமை உண்டு கருதி வேலூர்க் கோட்டையைக் கைப்பற்றிக் கொண்டான். இதனால் பெத்த வேங்கட ராயன், தனது சொந்த இடமான ஆனகொண்டாவிலேயே இருக்க வேண்டியதாயிற்று. செஞ்சி, தஞ்சை, மதுரை நாயக்கர்கள் வேங்கட ராயனுக்கே தமது ஆதரவைத் தெரிவித்தனர். 

எவரிடமிருந்தும் ஆதரவு கிடைக்காத போதிலும், திம்ம ராயன் குழப்பங்களை ஏற்படுத்தினான். இது அவன் 1635 ஆம் ஆண்டில் இறக்கும்வரை தொடர்ந்தது. தொடக்கத்தில் திம்மராயனின் கை ஓங்கியிருப்பதாகவே தெரிந்தது. அரசன் பேடா வேங்கட ராயனின் மருமகனான மூன்றாம் ஸ்ரீரங்கா களத்தில் குதித்தபோது நிலைமை மாறியது. இவன், பழவேற்காட்டில் இருந்த ஒல்லாந்தரின் துணையுடன் திம்ம ராயனைத் தோற்கடித்து, அவனை வேங்கட ராயனின் ஆட்சியை ஏற்க வைத்தான். திம்மராயனின் கட்டுப்பாட்டின்கீழ் சில நிலப்பகுதிகள் விடப்பட்டன. எனினும் மீண்டும் திம்ம ராயன் குழப்பம் விளைவித்தபோது, 1635 ஆம் ஆண்டில் செஞ்சி நாயக்கனால் அவன் கொல்லப்பட்டான். 

இதன் பின் அமைதி நிலை நாட்டப்பட்டு பெத்த வேங்கட ராயன் வேலூருக்குச் சென்று ஆட்சியைப் பொறுப்பேற்றான்.

## மூன்றாம் ஸ்ரீரங்காவின் கிளர்ச்சி
அரசனின் நம்பிக்கைக்கு உரியவனாக இருந்த அவனது மருமகனான ஸ்ரீரங்கா ஏதோ காரணத்தால் அரசனுக்கு எதிராகத் திரும்பினான். 1638 ஆம் ஆண்டின் பீஜப்பூரில் இருந்து படையெடுப்பு ஒன்றுக்கும் ஏற்பாடு செய்தான். பீஜப்பூர்-மூன்றாம் ஸ்ரீரங்கா கூட்டுப் படைகள் முதலில் பெங்களூரைத் தாக்கின. அப்போது அரசன் பெருமளவு விட்டுக்கொடுப்புக்களுடன் சமாதானம் செய்துகொண்டான். எனினும் அதே கூட்டணி மீண்டும் தாக்குதலைத் தொடங்கி வேலூர்க் கோட்டைக்கு 12 மைல் தூரம் வரை வந்துவிட்டன. எனினும், அரசன் நாயக்கர்களின் துணையுடன் கூட்டுப் படையின் முகாம்களைத் தாக்கினான். 

## கோல்கொண்டாப் படைகள்
அடுத்த ஆண்டில் (1641), கோல்கொண்டா சுல்தான் விஜயநகரத்தின் குழப்பநிலையைச் சாதகமாக்கிக் கொண்டு கிழக்குக் கரையூடாகப் பெரும் படையை அனுப்பினான். கோல்கொண்டாப் படைகள் மதராசுக்கு அருகே, மூன்றாம் வேங்கடனின் படைகள், செஞ்சி நாயக்கன், மதராஸ், பூனமலைத் தலைவனான தர்மால வேங்கடபதி ஆகியோரின் துணையுடன் நடத்திய தாக்குதல்களை முறியடித்து வேலூர்க் கோட்டையை நோக்கி முன்னேறின. எல்லாப் பக்கங்களிலிருந்தும் ஆபத்துக்களை எதிர்நோக்கிய மூன்றாம் வேங்கடன் சித்தூர்க் காட்டுப் பகுதிக்குப் பின்வாங்கினான். அங்கே 1642 ஆம் ஆண்டு அக்டோபரில் காலமானான். 

மூன்றாம் வேங்கடனுக்கு மகன்கள் இல்லை. இதனால், பீஜப்பூர் முகாமை விட்டுவிட்டு வேலூருக்கு வந்த மூன்றாம் ஸ்ரீரங்கா அரசனானான்.

## மேற்கோள்கள்

பகுப்பு:விஜயநகரப் பேரரசு
பகுப்பு:1642 இறப்புகள்
பகுப்பு:இந்திய அரசர்கள்
மூன்றாம் ஸ்ரீரங்கா

**மூன்றாம் ஸ்ரீரங்கா** (கி.பி. 1642-1652) விஜயநகரப் பேரரசின் கடைசி அரசனாவார். இவர், மூன்றாம் வேங்கடனின் மறைவுக்குப் பின் அரசனானவர். இவர் அலிய ராம ராயனின் கொள்ளுப் பேரன் ஆவார்.

## மேற்கோள்கள்


பகுப்பு:விஜயநகரப் பேரரசு
பகுப்பு:1642 பிறப்புகள்
பகுப்பு:இந்தியப் பேரரசர்கள்
பகுப்பு:தெலுங்கு மன்னர்கள்
வீரமுனைப் படுகொலைகள், 1990

**வீரமுனைப் படுகொலைகள்** (*Veeramunai massacre*) என்பது 1990 ஆம் ஆண்டு ஆகத்து 12ம் நாளில் கிழக்கிலங்கை அம்பாறை மாவட்டத்தில் வீரமுனை என்னும் கிராமத்தில் 400க்கும் மேற்பட்ட தமிழ் மக்கள் படுகொலை செய்யப்பட்ட நிகழ்வைக் குறிக்கும்.

சம்மாந்துறை பிரதேசத்தில் நிகழ்ந்த இனவன்செயல் காரணமாக வீரமுனையையும் அதன் சுற்றுவட்டக் கிராமங்களான வீரச்சோலை, மல்லிகைத்தீவு, மல்வத்தை, வளத்தாப்பிட்டி, சொறிக்கல்முனை, அம்பாறை பகுதிகளைச்சேர்ந்த பல நூற்றுக்கணக்கான மக்கள் தங்கள் குழந்தை குட்டிகளுடன் வீரமுனை சிந்தா யாத்திரைப் பிள்ளையார் கோயில் வளவினுள்ளும் வீரமுனை இராமகிருட்டிண மிசன் பாடசாலை வளவினுள்ளும் 1990 சூன் மாதம் முதல் சூலை மாதம் வரை தஞ்சம் புகுந்திருந்தனர்.

இக்காலகட்டத்தில், ஆகத்து 12 ம் நாளன்று இவற்றினுள் புகுந்த முஸ்லிம் ஊர்காவல்படைக் கும்பல் ஒன்று 400க்கும் அதிகமான தமிழ் பொதுமக்களை சுட்டும் வெட்டியும் தாக்கினர். இவர்களில் பெண்கள், குழந்தைகள் உட்பட 55 பொதுமக்கள் கொல்லப்பட்டனர். அதிகமானோர் படுகாயமுற்றனர். அவ்வேளையில் கடத்தப்பட்டோர் பற்றி எவ்விதத் தகவலும் இல்லை.

## உசாத்துணை

## இவற்றையும் பார்க்கவும்
* இலங்கை இனப்பிரச்சினைக் காலக்கோடு

## வெளி இணைப்புகள்
*வீரமுனைப் படுகொலை, அரங்கம் காணொளி, 12 ஆகத்து 2019
*வீரமுனை படுகொலையின் 17 ஆவது ஆண்டு நிறைவு நாள்
*அம்பாறையில் வீரமுனைப் படுகொலை 21வது நினைவு தினம் இன்று! உணர்வுபூர்வமாக அனுஷ்டிப்பு, தமிழ்வின், ஆகத்து 12, 2011

பகுப்பு:இலங்கையில் தமிழர்கள் படுகொலைகள்
பகுப்பு:1990 இல் இலங்கை
பகுப்பு:அம்பாறை மாவட்டம்
பகுப்பு:இலங்கை முஸ்லிம் ஊர்காவற்படை செய்ததாகக் கூறப்படும் பொதுமக்களுக்கு எதிரான தாக்குதல்கள்
பகுப்பு:இரண்டாம் ஈழப்போரில் இலங்கை இராணுவத்தினரின் தாக்குதல்கள்
ருத்ரஹ்ருதய உபநிடதம்

**ருத்ரஹ்ருதய உபநிடதம்** என்பது கிருஷ்ண யசுர்வேதத்தைச் சார்ந்த உபநிடதம் ஆகும். முக்திகோபநிஷத்தில் ராமபிரான் ஆஞ்சனேயருக்கு உபதேசித்ததாகக் கூறப்படும் 108 உபநிஷத்துக்களில் இது 86வது உபநிஷத்து. 52 சுலோகங்கள் கொண்ட ஒரு சிறிய உபநிஷத்து. சுகருக்கு வியாசர் அருளிச்செய்தது.

## கருத்துரை

எல்லா தேவர்களிடமும் எந்த தேவர் இருக்கிறார்? எவரிடம் எல்லா தேவர்களும் இருக்கின்றனர்? மகன் சுகரின் இக்கேள்விகளுக்கு விடையாக தந்தை வியாசர் பகர்ந்தது தான் இவ்வுபநிஷத்து.

எல்லா தேவர்களும் சிவ உருவத்தில் அடக்கம். உமாவும் ருத்ரரும் இணைந்த வடிவம் தான் எல்லா உலக மக்களும், அசைவனவும் அசையாததுமாகிய இவ்வுலகமும். அந்த சிவ உருவமே இரண்டற்ற பரப்பிரம்மம். அனைத்துலகிற்கும் ஆதாரம். அது அறியப்பட்டால் எல்லாம் அறியப்பட்டதாகும்.

எவன் அங்ஙனம் பரப்பிரம்மத்தை அறிந்தவனோ அவன் தன்னிடம் விளங்கும் சச்சிதானந்த வடிவான பிரம்மமாகவே விளங்குவான்.

## உபநிஷத்துப் பொன்மொழிகள்

எவர்கள் கோவிந்தரை வணங்குகிறார்களோ அவர்கள் சங்கரரை வணங்குபவராவர். எவர்கள் பக்தியுடன் ஹரியைப் பூஜிக்கிறார்களோ அவர்கள் காளைக்கொடியுடையனான ருத்ரரைப் பூஜிக்கிறார்கள். (6)

ஆண் வடிவமெல்லாம்  சிவன். பெண் வடிவலெல்லாம் பகவதி உமாதேவி. (9)

வெளிப்படையான எல்லாம் உமாரூபம். வெளிப்படையாக இல்லாதது மகேசுவரர். உமாவும் சங்கரரும் இணைந்த வடிவம் மகாவிஷ்ணு.(10)

ஓம்காரம் வில், ஆன்மா அம்பு, மற்றும்  பிரம்மம் குறிக்கோள் எனப்படுகின்றன. (38).

குடத்தின் வெளிக்கும் வெளியிலிருக்கும் வெளிக்கும் வேறுபாடு எங்ஙனம் கற்பனையோ அவ்விதமே ஈசனுக்கும் ஜீவனுக்கும் வேறுபாடு கற்பனையே.(43).

## துணை நூல்கள்

*S. Radhakrishnan.The Principal Upanishads.1969. George Allen & Unwin Ltd. London. SBN 04 294047 8
*"அண்ணா". உபநிஷத்ஸாரம். 1989 ஸ்ரீராமகிருஷ்ண மடம், சென்னை.

பகுப்பு:உபநிடதங்கள்
சுவாகிலி மொழி

**சுவாகிலி மொழி** என்று ஆங்கிலத்தில் அழைக்கப்படும் **கிசுவாகிலி** என்னும் மொழி ஒரு பாண்டு மொழியாகும். கீழ்-சகாரா ஆப்பிரிக்காவில் மிகப் பரவலாகப் பேசப்படும் மொழி இதுவாகும். இப் பகுதியின் 80 மில்லியன் மக்கள்தொகையில் சுவாகிலியைத் தாய்மொழியாகக் கொண்டவர்கள் 5-10 மில்லியன் வரையே இருப்பினும், தென்கிழக்கு ஆப்பிரிக்காவின் முக்கியமான மொழியாக இது உள்ளது.

சுவாகிலி, சுவாகிலி மக்களின் (அல்லது வாசுவாகிலி) தாய்மொழியாகும். இவர்கள் ஆபிரிக்காவின் இந்துமாக்கடல் கரையோரத்தில் தெற்குச் சோமாலியா தொடக்கம் மொசாம்பிக் - தான்சானியா எல்லைப்பகுதி வரையுள்ள பல பெரிய நிலப்பகுதிகளில் வாழ்கிறார்கள். கிழக்காப்பிரிக்காவின் பெரும்பகுதியினதும் கொங்கோ ஜனநாயகக் குடியரசினதும் முக்கிய மொழியாகிய இம் மொழியே ஆப்பிரிக்க ஒன்றியத்தின் அலுவல் மொழியாக உள்ள ஒரே ஆப்பிரிக்க மொழியாகும். சுவாகிலி உலகின் பல முன்னணிப் பல்கலைக் கழகங்களிலும் கற்பிக்கப்பட்டு வருகின்றது. அத்துடன், பிரித்தானிய ஒலிபரப்புக் கூட்டுத்தாபனம் (பிபிசி), வாய்சு ஆஃப் அமெரிக்கா, சின்கூவா (Xinhua) போன்ற அனைத்துலக ஊடகங்களும் சுவாகிலி நிகழ்ச்சிகளை ஒலிபரப்புகின்றன.

## இவற்றையும் பார்க்கவும்
* மொழிகளும், மொழிக் குடும்பங்களும்
* Kamusi Project Internet Living Swahili Dictionary

பகுப்பு:பாண்டு மொழிகள்
ரவா கேசரி

**ரவா கேசரி** என்பது தமிழ் நாட்டில் ஓர் இனிப்புவகைச் சிற்றுண்டி ஆகும். சில குடும்பங்களில் திருமணத்திற்காக பெண்ணும் பிள்ளையும் அறிமுகப்படுத்திக்கொள்ளும் சமயத்தில் வழக்கமாகச் செய்தளிக்கப்படும் இனிப்பு உண்டி.

## செய்முறை

*  ஒரு கனமான பாத்திரத்திலோ அல்லது ஒட்டாத பூச்சுப்பாத்திரத்திலோ 1 மே. நெய் விட்டு மிதமான தீயில் முந்திரியை பொன்வறுவலாக வறுக்கவும். பின் முந்திரியை ஒரு தட்டில் எடுத்து வைக்கவும்.

*  அதே பாத்திரத்தில் மீதமுள்ள நெய்யுடன் ஒரு மே. நெய் சேர்த்து ரவையை பொன்னிறமாக வறுக்கவும். வறுத்த ரவையில் பால், தண்ணீர், குங்குமப்பூ இவைகளைச் சேர்க்கவும். ரவை கெட்டியான பின்,  சர்க்கரையை சேர்க்கவும். சர்க்கரை கரைந்ததும் மீதமுள்ள நெய்யில் பாதியை சேர்க்கவும். கேசரி இளகி வரும். பயப்படத் தேவை இல்லை. கிளறிக்கொண்டே  மீதமுள்ள நெய்யையும் விடவும்.  பாத்திரத்தில் ஒட்டாமல் சுருண்டு வரும் பொழுது, ஒரு தட்டில் கொட்டி சமமாய்த் தட்டலாம். அல்லது ஒரு பால் கரண்டியில் அமுக்கித் தட்டினால் இட்லி போல் வரும். அதன்மேல் முந்திரிப்பருப்பை ஒவ்வொன்றாக அமுக்கி அலங்கரிக்கவும். 

* கேசரி பரிமாறப்படுவதற்குத் தயார். ஐந்து நபர்களுக்கு போதுமானது.
## சான்றுகள்

பகுப்பு: உணவுகள்
பகுப்பு: தமிழர் சமையல்
பகுப்பு: இனிப்புகள்
வீ. பூங்குன்றன்

right|thumb|80px
**வீ. பூங்குன்றன்** (இறப்பு: சனவரி 19, 2008, அகவை 25) மலேசியாவில் வாழ்ந்த  தமிழ் ஊடகவியலாளர்களில் குறிப்பிடத்தக்கவர். ஒரு வரைகலையாளரான இவர் மலேசியாவில் வெளிவருகிற முன்னணி நாளேடான மலேசிய நண்பனில் சில காலம் பணியாற்றியவர். மக்கள் ஓசை, நண்பன், செம்பருத்தி போன்ற இதழ்களின் நிருபராகவும் பணியாற்றியவர். மலேசியாவின் முன்னணி சிற்றிதழ்களில் இவர் கட்டுரைகள் அதிகம் எழுதி வந்தவர்.

## தமிழியக்கம்
2006 ஆம் ஆண்டில் பல்கலைக்கழக மாணவர்கள் துணையுடன் தமிழியக்கம் எனும் இளைஞர் இயக்கம் அமைக்கப்பட்டது. தமிழியக்கத்தின் நிறுவனர்களில் பூங்குன்றனும் ஒருவர்.

## குடும்பம்
இவரின் தந்தை பழ. வீரன் 2010 செப்டம்பர் 1 இல் சாலை விபத்தில் மரணமானார்.. தமிழ்த்தேசிய உணர்வாளர். மலேசியாவின் வட மாநிலங்களில் இவர் தமிழ்ப்பணி ஆற்றி வந்தவர். அரச நீதி மன்ற மொழிப் பெயர்ப்பாளராகப் பணியாற்றியவர். பழ. நெடுமாறன் தொடங்கிய உலகத் தமிழர் பேரமைப்பின் மலேசிய நிகராளியாக பொறுப்பேற்று செயல்பட்டவர். தாய் நா. லீலாவதி. இரு தம்பிகளும் நான்கு தங்கைகளும் இவர் உடன் பிறந்தவர்கள்.

## மறைவு
விபத்தொன்றில் பாதிக்கப்பட்ட பூங்குன்றன், செராசு மருத்துவமனையில் அனுமதிக்கப்பட்டு சிகிச்சை பலனளிக்காமல் 2008 சனவரி 19 இல் காலமானார்.

கடந்த ஆண்டு செப்டம்பர் மாதம் 1-ஆம் திகதியன்றுதான் பூங்குன்றனின் தந்தையும் மலேசியத் தமிழ் நெறிக் கழக பொதுச் செயலாளருமான பழ.வீரன் சாலை விபத்தில் பலியானார் என்பது குறிப்பிடத்தக்கது.

## மேற்கோள்கள்

## வெளி இணைப்புகள்
* மொழி.நெட் 

பகுப்பு:மலேசியத் தமிழ் எழுத்தாளர்கள்
பகுப்பு:2008 இறப்புகள்
இடாய்ச்சு மக்களாட்சிக் குடியரசு

**இடாய்ச்சு மக்களாட்சிக் குடியரசு** (*German Democratic Republic*, **செருமன் சனநாயகக் குடியரசு**,  அல்லது *Ostdeutschland*; **கிழக்கு செருமனி** (*East Germany*) 1949 இலிருந்து 1990 வரையான காலப்பகுதியில் கம்யூனிச ஆட்சியில் இருந்த ஒரு நாடாகும். இது அக்காலகட்டத்தில் சோவியத் நட்பு நாடாக இருந்தது. மே 1949 இல் அமெரிக்க நட்பு நாடுகளின் பகுதியாக மேற்கு ஜெர்மனி என்ற நாடு உருவாக்கப்பட்டபின் அக்டோபர் 7, 1949 இல் சோவியத் ஆதரவு பெற்ற கிழக்கு ஜெர்மனி உருவாக்கப்பட்டது. கிழக்கு பெர்லின் இதன் தலைநகராக இருந்தது.

1955 சோவியத் ஒன்றியத்தினால் முழுமையான தனிநாடாக அறிவிக்கப்பட்டது. இருப்பினும் சோவியத் படையினர் இங்கு நிலை கொண்டிருந்தனர். நேட்டோப் படையினர் மேற்கு ஜேர்மனியில் நிலை கொண்டிருந்தனர். இதனால் அங்கி பனிப்போர் எந்நேரமும் உச்சக்கட்டத்திலேயே இருந்து வந்தது. இரண்டு நாடுகளையும் தடுத்து வைத்திருந்த பேர்லின் சுவர் நவம்பர் 9, 1989 இல் உடைக்கப்பட்டுப் பின்னர் புதிய தேர்தல்கள் மார்ச் 18, 1990 இல் இடம்பெற்றன. ஆளும் கட்சி (SED) தேர்தலில் தோல்வியுற்றது. அதனைத் தொடர்ந்து அக்டோபர் 3, 1990இல் இரண்டு நாடுகளும் இணைந்தன.

## மேற்கோள்கள்

## வெளி இணைப்புகள்
* AHF - Nationale Volksarmee (NVA)
*  ''Auferstanden aus Ruinen''
* Translations of propaganda materials from the GDR. 
* DDR Museum Berlin - Culture of the GDR
* East Berlin, Past and Present 
* The Lives of Others official website

பகுப்பு:செருமனி
பகுப்பு:முன்னாள் குடியரசுகள்
பிஸ்தா பர்பி

பாரசீகத்திலிருந்து இந்தியாவுக்கு வந்த இனிப்பு உணவுகளில் **பிஸ்தா பர்பி** யும் ஒன்று.

## தேவையான பொருட்கள்

(ஆ = ஆழாக்கு; மே = மேஜைக்கரண்டி; தே = தேக்கரண்டி)

:பிஸ்தா 1 ஆ.
:சர்க்கரை  1/2 ஆ.
:தண்ணீர் 1/4 ஆ.
:நெய் விழுது 1 மே.

## செய்முறை

*  1. பிஸ்தாவை வாணலியில் வெதுவெதுப்பாய் பிரட்டிக்கொள்ளவும். பின் சற்று ஆறியதும் பொடி செய்து கொள்ளவும்.

*  2. சர்க்கரையையும் தண்ணீரையும் சேர்த்து அடுப்பில் வைத்து பாகு வைக்கவும். பாகு மித்தல் பதம் வரவேண்டும். மித்தல் பதமென்றால், ஆள்காட்டிவிரலால் தொட்டு, பின் கட்டைவிரலைச் சேர்த்துப் பிரித்துப் பார்த்தால் ஒற்றைக் கம்பி கட்டையாய் வரவேண்டும். அப்பொழுது பிஸ்தா பொடியையும் நெய்யையும் கொட்டிக் கிளறவும். கலவை சுருண்டு வரும்பொழுது துளி எடுத்துப் பார்த்தால் கையால் மணி போல் உருட்ட வரும். அதுதான் சரியான பதம்.

:நெய் தடவிய தட்டில் கலவையைக்கொட்டி சமமாய்ப் பரப்பவும். சில நிமிடங்களில் கத்தியால் துண்டங்களாக்கவும்.

*  3. ஓர் அங்குல கன சதுரமாக 24 கட்டிகள் வரக்கூடியது.

பகுப்பு:உணவுகள்
பகுப்பு:தமிழர் சமையல்
பகுப்பு:இனிப்புகள்
துட்சி இனக்குழு

**டூட்சி** (*Tutsi*) எனப்படுவோர் மத்திய ஆபிரிக்காவில் ருவாண்டா மற்றும் புருண்டி ஆகிய நாடுகளில் வாழும் மூன்று தேசிய இனக்குழுக்களில் ஒன்றாகும். மற்றவை ஹூட்டு (Hutu) மற்றும் துவா (Twa) என்பவையாகும்.

ருவாண்டாவின் 77% துட்சி இனத்தவர்கள் 1994 இல் நிகழ்ந்த இனப்படுகொலைகளில் கொல்லப்பட்டிருப்பதாக தெரிவிக்கப்படுகிறது..

## தோற்றம்

ருவாண்டாவின் இனக்குழுக்கள் தொடர்பான கருத்துக்கள் நீண்டதும், சிக்கலானதுமான வரலாற்றைக் கொண்டவை. ஹூட்டு, துட்சி என்பவற்றின் வரைவிலக்கணங்கள், இடத்துக்கு இடமும், காலத்துக்குக் காலமும் மாறுபட்டு வந்துள்ளன. ருவாண்டா முழுவதிலும் சமூக அமைப்பு ஒரே மாதிரியாக இல்லை. துட்சிப் பொது மக்களிலிருந்தும் வேறுபடுத்தபட்ட துட்சி அதிகார வர்க்கத்தினர் இருந்தனர். வசதி படைத்த ஹூட்டுக்களும், மேல் தட்டு துட்சிகளும், ஒருவரிலிருந்து ஒருவரைப் பிரித்து அறியமுடியாதபடி இருந்தனர். பெல்ஜியக் குடியேற்றவாதிகள் மக்கள்தொகைக் கணக்கெடுப்பு நடத்தியபோது, 10 பசுக்களுக்கு மேல் வைத்திருந்தவர்களையும், நீளமான மூக்கு உடையவர்களையும் துட்சிகள் என வரையறுத்தனர். சப்பை மூக்கைக் கொண்டவர்களும், பத்துக்கும் குறைவான பசுக்களைக் கொண்டிருந்தவர்களும் ஹூட்டுக்கள் எனப்பட்டனர். ஆபிரிக்கரிடையே நீளமான மூக்குடையவர்களைக் கண்ட ஜெர்மானியக் குடியேற்றவாதிகள், அவர்களை எதியோப்பியா வழியாக வந்த ஐரோப்பிய மரபு வழியைச் சேர்ந்தவர்களாகக் காட்ட முயன்றனர். எனினும், தற்காலத்தில், y-மரபணுக்களைக் கொண்டு செய்யப்பட்ட ஆய்வுகள், துட்சிகள் 100% ஆபிரிக்கத் தொல்குடிகளே எனக் காட்டுகின்றன. இவ்வாய்வுகள், மரபியல் அடிப்படையில் துட்சிகளும், ஹூட்டுக்களும் ஒரே மாதிரியானவர்களே என்பதையும் காட்டுகின்றன.

## மேற்கோள்கள்

## இவற்றையும் பார்க்கவும்

* இனப்படுகொலை

## வெளி இணைப்புகள்
*ருவாண்டா வரலாறு 
*டூட்சி புத்திஜீவி ஒருவரின் குறிப்பு 
*டூட்சி

பகுப்பு:ஆப்பிரிக்க இனக்குழுக்கள்
கணபதி கணேசன்

சி்ந்தனையாளர்  **கணபதி கணேசன்** (மார்ச் 3, 1955 - நவம்பர் 13, 2002) தமிழ் இதழியல் உலகில் நன்கு அறியப்பட்டவர். இலங்கை, தமிழ்நாடு, மலேசியா நாடுகளில் இதழாசிரியராகப் பணியாற்றியவர்.

## வாழ்க்கைக் குறிப்பு
இவரின் இயற்பெயர் கணபதி கணேசலிங்கம். யாழ்ப்பாணம் திருநெல்வேலியில் பிறந்தவர். தொடக்கக் கல்வி முதல் உயர்க்கல்வி வரை யாழ்ப்பாணம் இந்துக் கல்லூரியில் பயின்றார்.

1970ஆம் ஆண்டிலிருந்து கணபதி கணேசன், *மதுரா* என்ற புனைப் பெயரில் ஈழநாடு, தினகரன், சிரித்திரன், செவ்வந்தி, வீரகேசரி, போன்ற இலங்கை இதழ்களிலும் மலேசியாவில் வாழ்ந்த காலத்தில் இதயம், மலேசிய நண்பன், மக்களோசை போன்ற இதழ்களிலும் எழுதி வந்தார்.

1981ஆம் ஆண்டு யாழ்ப்பாணத்தில் வெளிவந்த *மேகம்* என்ற சிறு இதழ் ஒன்றின் ஆசிரியராக இருந்தார். தமிழகத்தில் வாழ்ந்த காலத்தில் 'மக்கள் பாதை மலர்கிறது', 'பொங்கும் தமிழமுது' போன்ற இதழ்களின் ஆசிரியராக  பணியாற்றினார். 1998 ஆம் ஆண்டு மலேசியாவில் வெளிவரத் தொடங்கிய செம்பருத்தி மாத இதழின் பொறுப்பாசிரியராக பொறுப்பேற்று திறம்பட செயல்பட்டார். மலேசியத் தமிழர்களின் வாழ்வியல் உரிமைகள் குறித்து புள்ளி விவரங்களுடன் ஆய்வுக் கட்டுரைகள் எழுதினார்.

அவர் மூன்று கவிதை நூல்களை வெளியிட்டுள்ளார். அவரின் இறுதி கவிதை நூல் 'குருதி பூத்த வெள்ளரசு' உலகத் தமிழர் நிவாரண நிதியத்தின் வெளியிடாக  வெளி வந்துள்ளது.

ஈழத் தமிழர், தமிழ் நாட்டுத் தமிழர் என  அனைவரின் எழுச்சிக்காகவும் எழுதினார். 13-11-2002 அன்று அவரின் உயிர் தமிழகத்திலேயே பிரிந்தது. யாழ்ப்பாணத்தில் நல்லடக்கம் செய்யப்பட்டார்.

## வெளி இணைப்புகள்
செம்பருத்தி இணையத்தளம்

பகுப்பு:ஈழத்து எழுத்தாளர்கள்
பகுப்பு:மலேசியத் தமிழ் எழுத்தாளர்கள்
பகுப்பு:1955 பிறப்புகள்
பகுப்பு:2002 இறப்புகள்
பா. வே. மாணிக்க நாயக்கர்

**பா. வே. மாணிக்க நாயக்கர்** (2 பெப்ரவரி 1871 – 25 திசம்பர் 1931 பாகல்பட்டி, சேலம், தமிழ்நாடு) அறிவியல் தமிழ் வளர்த்த தமிழறிஞர் ஆவார்.  சென்னையில் பொறியியல் கல்வி கற்ற இவர் சென்னை அரசின் அளவைப் பெரும் பிரிவில் பணியாற்றி ஓய்வு பெற்றவர். ஒலி நூலாராய்ச்சியில் ஈடிணையற்று விளங்கியவர். தமிழ் எழுத்துக்களைக் கொண்டு உலகின் கண்ணுள்ள எல்லா மொழிச் சொற்களையும் எழுத முடியுமென்று காட்டியவர். அறிவியற் கலைச்சொற்களுக்குத் தனித் தமிழ்ச் சொற்கள் அமைத்தவர். தமிழ் வேர்ச்சொற்களில் இருந்து பல அறிவியற் சொற்களை ஆக்கிப் பயன்படுத்தியவர்.

## வ‍ரலாறு
பா. வே. மாணிக்க நாயக்கர் சேலம், பாகல்பட்டி என்னும் சிற்றூரில் பிறந்தவராவார்.  பெற்றோர் வேங்கடசாமி நாயக்கர் - முத்தம்மையார்  ஆவர். சென்னை கிண்டி பொறியியல் கல்லூரியில் பயின்றவரவார். 1896 இல் தமது 24-ஆம் வயதில் பொதுப்பணித் துறையில் கட்டுமானப் பொறியாளராகப் பணியில் சேர்ந்தார்.

## இவர் தமிழ்ப்படுத்திய சொற்கள் சில
பின்வரும் சொற்கள் இவர் தமிழ்ப்படுத்திய சொற்களாகும்:

* புள்ளி அல்லது குற்று - point
* ஒன்றுவிட்ட, இடைவிட்ட - alternate
* அடுத்த - adjacent
* இடைவெட்டு - intersection
* குவியம் - focus
* நிலத்தின் அளவைக் கணிப்பது, வடிவ அளவை நூல் - geometry
* கதிர் - ray
* இயக்கம் - movement
* தொகுப்பு - summary
* நீர்மட்டம் - spirit level
* விளம்பு தாள் - tracing paper
* குறியளவை - algebra

## எழுதிய நூல்கள்
* *தமிழ் ஒலியிலக்கணம்*
* *கம்பன் புளுகும் வால்மீகியின் வாய்மையும் [https://www.tamildigitallibrary.in/book-detail?id=jZY9lup2kZl6TuXGlZQdjZpdjZh8&tag=%E0%AE%95%E0%AE%AE%E0%AF%8D%E0%AE%AA%E0%AE%A9%E0%AF%8D%20%E0%AE%AA%E0%AF%81%E0%AE%B3%E0%AF%81%E0%AE%95%E0%AF%81%E0%AE%AE%E0%AF%8D%20%E0%AE%B5%E0%AE%BE%E0%AE%B2%E0%AF%8D%E0%AE%AE%E0%AF%80%E0%AE%95%E0%AE%BF%20%E0%AE%B5%E0%AE%BE%E0%AE%AF%E0%AF%8D%E0%AE%AE%E0%AF%88%E0%AE%AF%E0%AF%81%E0%AE%AE%E0%AF%8D]*
* *தமிழ் எழுத்துக்களின் நுண்மை விளக்கம்*
* *தமிழலகைத் தொடர்*
* *தமிழ் மறை விளக்கம்*

## மேற்கோள்கள்


பகுப்பு:தமிழறிஞர்கள்
பகுப்பு:தமிழியல் ஆய்வாளர்கள்
பகுப்பு:அறிவியல் தமிழ் எழுத்தாளர்கள்
பகுப்பு:1871 பிறப்புகள்
பகுப்பு:1931 இறப்புகள்
பகுப்பு:தமிழ் கலைச்சொல் அறிஞர்
கோல்ன் கதீட்ரல்

**கொலோன் நகரின் கதீட்ரல்** (*Cologne Cathedral*, ஜேர்மன்: Kölner Dom) என்பது ஜேர்மனியின் கொலோன் நகரில் உள்ள கத்தோலிக்க ஆயரின் இருப்பிடமாகும். இது கோல்ன் உயர்மறைமாவட்டத்தின் தாய்க்கோவிலும் ஆகும். இத்தேவாலயம் புனித பேதுரு மற்றும் கன்னி மரியாள் ஆகியோரின் பெயரால் கடவுளுக்கு அர்ப்பணிக்கப்பட்டுள்ளது.

இத்தேவாலயம் யுனெஸ்கோவினால் உலகப் பாரம்பரியக் களங்களில் ஒன்றாகக் கணிக்கப்பட்டுள்ளது. ஜேர்மனியின் கட்டிடக் கலைக்கும் கோதிக் கட்டிடக்கலைக்கும் இது ஓர் எடுத்துக்காட்டாக இருக்கிறது. உலகின் பெரிய கிறித்தவத் தேவாலயங்களில் இதுவும் ஒன்று. 1880-84 காலப்ப்பகுதியில் உலகின் மிக உயர்ந்த கட்டிடமாகவும் இது இருந்தது. இதன் கட்டிட வேலைகள் 1248 இல் ஆரம்பித்திருந்தாலும் 1880இலேயே முழுமையாகக் கட்டி முடிக்கப்பட்டது. இது 144.5 மீட்டர்கள் நீளமானதும், 86.5 மீ அகலமானதும் ஆகும். இதன் இரண்டு கோபுரங்களும் 157 மீ உயரமாகும்.

## உசாத்துணை


## படத்தொகுப்பு

Image:Cologne Cathedral Altarpiece of Magi by Stephan Lochner.jpg
Image:Cologne cathedral at dusk.jpg
Image:Rheinpanorama 1856 detail Dom.jpg
Image:Warning sign in cologne.jpg
Image:Koelner Dom Innenraum.jpg
Image:Cologne Cathedral Shrine of Magi.jpg
Image:Gerokreuz full 20050903.jpg
Image:CologneCathedralBell02.jpg


பகுப்பு:செருமனியக் கிறித்தவக் கோவில்கள்
பவளப் பாறை

[thumb|right|250px|பவளப் பாறைகளின் சில [உயிரியற் பல்வகைமை]]

**பவளப் பாறைகள்** (*coral reefs*) என்பவை கடலினுள் பவளம் எனப்படும் ஒரு உயிரினத்தால் சுரக்கப்படும் கால்சியம் கார்பனேட்டினால் உருவாகின்றன. பெரும்பாலும் இவை காணப்படும் பகுதி பூமத்தியரேகைக்கு கீழே உள்ள வெப்ப நாட்டு கடல் பகுதிகளும், பசிபிக் பெருங்கடலும் ஆகும். இந்தியாவில், அந்தமான் தீவுகளிலும், லட்சத் தீவுகளை ஓட்டிய கடல் பகுதிகளிலும் இவை காணக்கிடைக்கின்றன.

பவளப்பாறைகளில் கண்டத்திட்டுப் பவளப்பாறைகள், தடுப்புப் பவளப்பாறைகள் கரை விலகிய பவள பாறை), வட்டப் பவளத்திட்டுகள் என மூன்று வகைகள் உள்ளன.

பசிபிக் பெருங்கடலில் பல அழகான வண்ணங்களில் பவளப்பாறைகள் அமைந்துள்ளன. இவை பச்சை, கருஞ்சிவப்பு, பழுப்பு, மஞ்சள் முதலான நிறங்களில் காணப்படுகின்றன. மேலும் இவை பல்வேறு கடல் உயிரினங்கள் வாழ்வதற்கான இடமாகவும் இருக்கின்றன. இவை "கடல்களின் மழைக்காடுகள்" என அழைக்கப்படுகின்றன. இவை 25 வீதமான கடல் வாழ் உயிரினங்களின் வாழிடமாக இப்பவளப் பாறைகள் காணப்படுகின்றன.

## பவளப்பாறை உருவாக்கம்
பவளம் எனும் சிறிய அங்கிகளே பவளப்பாறைகளை உருவாக்குகின்றன. முள்ளந்தண்டு அற்ற இந்த உயிரினத்தை பொலிப் என்று அழைப்பர். இந்தப் பொலிப் உயிரினங்கள் மென்மையான மற்றும் ஒளி ஊடுருவும் தன்மையுடைய ஒரு உயிரினமாகும். இவ்வாறான ஆயிரக்கணக்கான பொலிப் உயிரினங்கள் ஒன்று சேர்வதாலேயே பவளப்பாறைகள் உருவாகின்றன. இவை கடல் நீரிலிருந்து பெற்றுக்கொள்ளும் கல்சியம் ஆனது கல்சியம் கார்பனேட் ஆக மாறுவதால் அவை கற்பாறைகள் மீது ஒட்டிக் கொள்வதால் பவளப் பாறைகளாக மாறுகின்றன.

## பவளப்பாறைகள் உருவாகத் தேவையான சூழ்நிலை
உலகின் அனைத்து சமுத்திரங்களிலும் பவளப்பாறைகள் உருவாவதில்லை. இவை உருவாவதற்கு விசேட சுற்றுச்சூழல் அவசியம் ஆகும். அவையாவன:
*சமுத்திர நீரின் வெப்பநிலை 20&nbsp;°C - 24&nbsp;°C இற்கு இடைப்பட்டதாக இருக்க வேண்டும்.
*சமுத்திர நீரின் ஈரப்பதம் 30 சத வீதத்தில் இருந்து 35 சத வீதம் வரை இருக்க வேண்டும்.
*சூரிய ஒளி சமுத்திரத்தின் ஆழ்பகுதி வரை நன்கு ஊடுருவ வேண்டும்.
*கடல் அலை குறைவாக இருக்க வேண்டும்.

## இவற்றையும் பார்க்க
* பவளக் கடல்
* பெருந்தடுப்பு பவளத் திட்டு
* இலங்கையில் பவளப் பாறைகள்

## மேற்கோள்கள்


## வெளி இணைப்புகள்
*  பவளப் பாறைகளை சேதப்படுத்தும் நட்சத்திர மீன்களைக் கொல்ல புதிய வழி
* பவளப்பாறைகள் அழிவு குறித்த கீற்று இதழ்க் கட்டுரை
* id=40403043 திண்ணை இதழ் கட்டுரை
* அடிக்கடலில் ஏற்பட்டுள்ள வெப்ப அலையால் பாதிக்கப்பட்டுள்ள பவளப் பாறைகள்: வீடியோ இணைப்பு 

பகுப்பு:கடல்வாழ் உயிரினங்கள்

பகுப்பு:சூழல் மண்டலம்
1248

ஆண்டு **1248** (**[[ரோம எண்ணுருக்கள்|MCCXLVIII]]**) என்பது பழைய ஜூலியன் நாட்காட்டியில் ஒரு புதன்கிழமையில் ஆரம்பமான நெட்டாண்டு ஆகும்.

## நிகழ்வுகள்
* ஆகஸ்ட் - கொலோன் கதீட்ரல் தேவாலயத்தின் அடிக்கல் நாட்டப்பட்டது. இக்கோயில் 632 ஆண்டுகளுக்குப் பின்னரே முழுமையாகக் கட்டி முடிக்கப்பட்டது.
* பிரான்சின் 9ம் லூயி மன்னன் 20,000 பேருடன் எகிப்து நோக்கிப் படையெடுத்தான்.
* ஸ்பெயின், கிரனாடாவில் அல்ஹாம்ப்ரா அரண்மனை கட்ட ஆரம்பிக்கப்பட்டது.
* வெடிமருந்துக்கான வேதியியல் வாய்ப்பாட்டை ரொஜர் பேக்கன் ஐரோப்பாவில் வெளியிட்டார்.
* அஸ்டெக் பேரரசு உருவானது.

## பிறப்புகள்

## இறப்புகள்
* ஜனவரி 4 - இரண்டாம் சான்சோ, போர்த்துக்கலின் மன்னன்
* கூயுக் கான் (*Güyük Khan*), மங்கோலியப் பேரரசின் மன்னன்.

## நாட்காட்டி

## மேற்கோள்கள்

*
1880

**1880**  (**[[ரோம எண்ணுருக்கள்|MDCCCLXXX]]**) ஒரு வியாழக்கிழமையில் ஆரம்பமான ஒரு கிரிகோரியன் நெட்டாண்டாகும், (அல்லது ஜூலியன் நாட்காட்டியில் செவ்வாய்க்கிழமையில் ஆரம்பமான ஒரு நெட்டாண்டு ஆகும்).

## நிகழ்வுகள்
* பெப்ரவரி 1 - யாழ்ப்பாணத்திற்கும் பருத்தித்துறைக்கும் இடையில் முதலாவது தபால் வண்டி (mail coach) சேவையை ஆரம்பித்தது.
* ஏப்ரல் 15 - இங்கிலாந்தின் பிரதமராக வில்லியம் கிளாட்ஸ்டோன் பதவி ஏற்றார்
* மே 13 - நியூ ஜேர்சியில் தொமஸ் அல்வா எடிசன் தனது முதலாவது மின்சாரத் தொடருந்தை சோதித்துப் பார்த்தார்.
* ஜூன் 29 - தாகித்தியை பிரான்சு இணைத்துக்கொண்டது.
* ஜூலை - இலங்கையில் முதலாவது மின்சாரத் தொலைபேசிச் சேவை ஆரம்பிக்கப்பட்டது.
* செப்டம்பர் 5 ரஷ்யாவில் சென் பீட்டர்ஸ்பேர்க்கில் உலகின் முதலாவது மின்சார டிராம் (Tram) வெற்றிகரமாகச் சோதிக்கப்பட்டது.
* அக்டோபர் 1 - இலங்கைக்கும் இந்தியாவுக்கும் இடையில் மணி ஓர்டர் சேவை ஆரம்பிக்கப்பட்டது.
* நவம்பர் 11 - ஆத்திரேலியாவின் வங்கி, வழிப்பறிக் கொள்ளைக்காரன் நெட் கெலி மெல்பேர்ணில் தூக்கிலிடப்பட்டான்.
* கொலோன் கதீட்ரல் முழுமையாகக் கட்டி முடிக்கப்பட்டது.

## பிறப்புகள்
*சூன் 25 &ndash; தென்கோவை ச. கந்தையபிள்ளை, இலங்கைத் தமிழறிஞர் (இ. 1958)

## இறப்புகள்

## 1880 நாட்காட்டி

*
1890கள்

thumb|250px|1895 பென்ஸ் வேலொ

**1890கள்** என்றழைக்கப்படும் பத்தாண்டு காலம் 1890ஆம் ஆண்டு துவங்கி 1899-இல் முடிவடைந்தது.

## நுட்பம், அறிவியல்
* ஹென்றி பெக்கெரல் கதிரியக்கத்தைக் கண்டுபிடித்தார்.
* எக்ஸ் கதிர்கள் கண்டுபிடிகப்பட்டன.

## அரசியல்
* இரண்டாம் போவர் போர்
* முதலாவது சீன-ஜப்பான் போர்
* ஸ்பானிய-அமெரிக்கப் போர்

## மேற்கோள்கள்
முதலாம் திருமுறை

**முதலாம் திருமுறை** என்பது பன்னிரு சைவத் திருமுறைகளில் இடம்பெற்றுள்ள முதலாம் தொகுப்பாகும். இவை திருஞானசம்பந்தமூர்த்தி நாயனார் பாடிய தேவாரங்களில் ஒரு பகுதியை உள்ளடக்கியது. இத் திருமுறையில் 136 பதிகங்களில் அடங்கும் 1469 பாடல்கள் உள்ளன. இவற்றுள் சம்பந்தர் மூன்று வயதில் பாடிய முதல் தேவாரமும் அடங்குகின்றது. இத்தேவாரங்கள் தமிழ்நாடு முழுவதிலும் பரந்துள்ள பல்வேறு கோயில்களில் உள்ள சிவபெருமானைக் குறித்துப் பாடப்பட்டவையாகும். முதலாம் திருமுறையிலுள்ள பதிகங்கள் வாயிலாகப் பாடப்பட்ட கோயில்கள் 88 ஆகும். அவ்விடங்களின் பெயர்களையும் அங்குள்ள இறைவன்மீது பாடப்பட்ட பதிகங்களின் எண்ணிக்கைகளையும் கீழே காண்க.

# அச்சிறுபாக்கம் -1
# அண்ணாமலை -2             
# அதிகை வீரட்டானம் -1 
# அம்பர் மாகாளம் -1
# அன்பிலாலந்துறை -1 
# அன்னியூர் -1 
# ஆப்பனூர் -1 
# ஆரூர் -2
# ஆலங்காடு -1 
# ஆலவாய் -1
# ஆவூர்ப்பசுபதீச்சரம் -1
# இடும்பாவனம் -1
# இடைச்சுரம் -1
# இடைமருதூர் -5
# இராமனதீச்சரம் -1
# இலம்பையங்கோட்டூர் -1
# ஈங்கோய்மலை -1
# ஊறல் -1 
# எருக்கத்தம்புலியூர் -1
# ஐயாறு -3
# ஓத்தூர் -1
# கச்சிஏகம்பம் -1 
# கடைமுடி -1 
# கண்ணார்கோயில் -1
# கயிலாயம் -1 
# கரவீரம் -1 
# கழுக்குன்றம் -1 
# கள்ளில் -1 
# கற்குடி -1 
# காட்டுப்பள்ளி -1 
# காவிரிப்பூம்பட்டினத்துப் பல்லவனீச்சரம் -1
# காழி (திருப்பிரமபுரம்) -3 (வேணுபுரம் -1, புகலி -3, வெங்குரு -1, தோணிபுரம் -1, சிரபுரம் -2, புறவம் -2, சண்பை -1, சீகாழி -4, கழுமலம் -4) 
# கானூர் -1
# குடந்தைக்காரோணம் -1
# குரங்கணில்முட்டம் -1
# குற்றாலம் -1
# கொடிமாடச்செங்குன்றூர் -1
# கொடுங்குன்றம் -1
# சிதம்பரம் -1
# கோலக்கா -1
# கோளிலி -1
# சிராப்பள்ளி -1
# சிவபுரம் -4
# செங்காட்டங்குடி -1
# செம்பொன்பள்ளி -1
# சேய்ஞ்ஞலூர் -1
# சோபுரம் -1
# சோற்றுத்துறை -1 
# தருமபுரம் -1
# தூங்கானைமாடம் -1
# நல்லம் -1
# நல்லூர் -1
# நள்ளாறு -2
# நறையூர்ச்சித்தீச்சரம் -2
# நாகைக்காரோணம் -1
# நின்றியூர் -1
# நெடுங்களம் -1
# நெய்த்தானம் -1
# பரங்குன்றம் -1
# பராய்த்துறை -1
# பருப்பதம் -1
# பழனம் -1
# பறியலூர் -1
# பனையூர் -1
# பாச்சிலாச்சிராமம் -1
# பாதாளீச்சரம் -1
# பாம்புரம் -1
# பாற்றுறை -1
# புகலூர் -1
# புத்தூர் -1
# புள்ளமங்கை -1
# புன்கூர் -1
# பூவணம் -1
# பேணு பெருந்துறை -1
# மயிலாடுதுறை -1
# மருகல் -1
# மறைக்காடு -2
# மாற்பேறு -2
# முதுகுன்றம் -4                      
# வடுகூர் -1
# வல்லம் -1
# வலிதாயம் -1
# வலிவலம் -2
# வாழ்கொளிபுத்தூர் -1
# வியலூர் -1
# வீழிமிழலை -7
# வேட்களம் -1 
# வேற்காடு -1

பகுப்பு:சைவத் திருமுறைகள்
தாய்மொழி

*இக்கட்டுரை "முதல் மொழி" பற்றியது. [[தாய்லாந்து]] நாட்டின் முதல் மொழி பற்றி அறிய [[தாய் (மொழி)]] கட்டுரையைப் பார்க்க.*

**தாய்மொழி** (*Mother Tongue*) என்பதற்குப் பல விதமான வரைவிலக்கணங்கள் கூறப்படுகின்றன. மிகப் பரவலாகப் புழங்கிவரும் இச்சொல் தெளிவாகப் புரிந்து கொள்ளப்பட்ட ஒரு சொல்லாகத் தோன்றினாலும், இதற்குச் சரியான வரைவிலக்கணம் கொடுப்பது கடினமாகும்.

ஒரு வரைவிலக்கணப்படி, சிறுவயதில் கற்கப்பட்டு, ஒருதலைமுறையில் இருந்து இன்னொரு தலைமுறைக்குக் கடத்தப்படும் மொழியே தாய்மொழி எனப்படுகிறது. வேறு சில, சிறு வயதில் முதன்முதலாகக் கற்கும் மொழியே தாய்மொழி என்கின்றன. இன்றைய நிலையில் பல நாடுகளும், சமுதாயங்களும், நிறுவனங்களும் தங்களது வசதிகளுக்கும் தேவைகளுக்கும் ஏற்பத் தாய்மொழி என்பதற்கு விளக்கம் கொடுக்கின்றன.

## மேற்கோள்கள்
 
 

பகுப்பு:மொழியியல்
பகுப்பு:மொழிகள்
சுவாகிலி மக்கள்

**சுவாஹிலி மக்கள்** கிழக்கு ஆபிரிக்கக் கரையோரப் பகுதிகளில் வாழ்பவர்கள் ஆவர். இவர்கள் கெனியா, தான்சானியா, வடக்கு மொசாம்பிக் ஆகிய நாடுகளில் உள்ளார்கள். இப்பகுதிகளில் 300,000 தொடக்கம் 750,000 வரையான சுவாஹிலி மக்கள் வாழ்வதாக மதிப்பிடப்படுகிறது.

சுவாஹிலி என்னும் பெயர், கடற்கரையோரம் வாழ்பவர்கள் என்னும் பொருள்படும் *சவாஹில்* என்னும் அரபிச் சொல்லிலிருந்து பெறப்பட்டது. இம் மக்கள் சுவாஹிலி மொழியைப் பேசுகிறார்கள். இவர்களில் பெரும்பாலேனோர் தாங்கள் வாழும் நாடுகளின் உத்தியோக பூர்வ மொழிகளையும் பேசக்கூடியவர்களாக இருக்கின்றனர், இதன்படி, தான்சானியாவிலும், கெனியாவிலும் வாழும் சுவாஹிலிகள் ஆங்கிலத்தையும், மொசாம்பிக்கிலும் சோமாலியாவிலும் உள்ளவர்கள் போத்துக்கேய மொழியையும், காமரோஸ் நாட்டில் வாழ்பவர்கள் பிரெஞ்சு மொழியையும் பேசுகிறார்கள். கிழக்கு ஆபிரிக்க நாடுகளில் சுவாஹிலி மொழி பேசுபவர்கள் எல்லோருமே சுவாஹிலிகள் அல்ல. சுவாஹிலிகள் அவர்களில் ஒரு சிறிய வீதத்தினரே ஆவர்.

பகுப்பு:ஆப்பிரிக்க இனக்குழுக்கள்
பாலி ஒன்பது

**பாலி ஒன்பது** (*Bali Nine*) என்பது இந்தோனேசியாவின் பாலியில் போதைப்பொருள் கடத்திய குற்றச்சாட்டுக்காக கைது செய்யப்பட்ட ஒன்பது அவுஸ்திரேலியர்களுக்கு வழங்கப்பட்ட பெயர் ஆகும். இவர்கள் அனைவரும் ஏப்ரல் 17, 2005 ம் ஆண்டு இந்தோனேசியாவில் இருந்து அவுஸ்திரேலியாவுக்கு 8.3 கிகி போதைப்பொருள் கடத்த எத்தனித்தபோது பாலியின் தலைநகர் *டென்பசார்* என்ற இடத்தில் கைது செய்யப்பட்டனர்.

அண்ட்ரூ சான், சீ யி சென், மைக்கல் சூகாஜ், ரினாய் லோரென்ஸ் (பெண்), டாக் டுக் தான் நியூவென், மாத்தியூ நோர்மன், ஸ்கொட் ரஷ், மார்ட்டின் ஸ்டீபன்ஸ், மயூரன் சுகுமாரன் ஆகியோரே கைது செய்யப்பட்டு மரண தண்டனை, அல்லது ஆயுட்காலச் சிறைத்தண்டனையை எதிர்நோக்கியிருக்கும் ஒன்பது அவுஸ்திரேலியர்களும் ஆவர். இவர்கள் அனைவரும் கைது செய்யப்படும் போது 18 வயதிற்கும் 28 வயதிற்கும் இடைப்பட்டோர் ஆவர்.

பெப்ரவரி 13, 2006 இல் லோரன்ஸ், ரஷ் இருவருக்கும் ஆயுட்காலச் சிறைத்தண்டனை வழங்கப்பட்டது. இதற்கு அடுத்த நாள் பெப்ரவரி 14,2006 இல் சூகாஜ், ஸ்டீபன்ஸ் இருவருக்கும் ஆயுட்காலச் சிறைத்தண்டனையும், ஒன்பது பேர்களின் தலைவர்களான சான் மற்றும் மயூரன் இருவருக்கும் சுட்டுக் கொல்லும் முறையிலான மரண தண்டனை விதித்துத் தீர்ப்பளிக்கப்பட்டது. இப்படியான மரணதண்டனைத் தீர்ப்பு அந்த நீதிமன்றின் வரலாற்றில் முதற்தடவையாக விதிக்கப்பட்டது குறிப்பிடத்தக்கது. மீதியான மூவருக்கும் பெப்ரவரி 15 இல் ஆயுட்காலச் சிறைத் தண்டனை விதித்துத் தீர்ப்பளிக்கப்பட்டது. இந்தத் தீர்ப்புகள் அனைத்தும் ஆவுஸ்திரேலியா முழுவதும் நேரடியாக ஒளிபரப்பப்பட்டன.

ஏப்ரல் 26, 2006 இல் லோரன்ஸ், நியூவென், ஷென் ஆகியோருக்கு மேன்முறையீட்டின் பின்னர் ஆயுட்காலத் தண்டனை 20 ஆண்டுகளாகக் குறைக்கப்பட்டது . ஆனாலும் இத்தண்டனைக்கெதிராக அரச தரப்பினர் (*Prosecutors*) மேன்முறையீடு செய்தனர்.

செப்டம்பர் 6, 2006 இல் மேன்முறையீட்டு நீதிமன்றம் (Supreme Court), ரஷ், நியூவென், சென், நோர்மன் ஆகியோரின் 20 ஆண்டுத் தண்டனையை மரணதண்டனைக்கு உயர்த்தியது .

ஆக, தற்போதைய நிலவரப்படி ஸ்டீபன்ஸ், சுகாஜ் இருவரும் ஆயுட்காலச் சிறையையும், ரினாய் லோரன்ஸ் என்ற பெண் 20 ஆண்டுத் தண்டனையையும் மயூரன் உட்பட மற்றைய ஆறு பேரும் மரணதண்டனையையும் எதிர்நோக்கியிருக்கிறார்கள்.

அவுஸ்திரேலியக் காவற்துறையினரே இவர்களைப் பற்றிய தகவல்களை, பெயர், கடவுச்சீட்டு இலக்கங்கள் போன்றவற்றை இந்தோனீசியக் காவற்துறைக்கு வழங்கியிருந்தனர். இத்தகவல்களின் அடிப்படையில் பாலியில் இந்த ஒன்பது பேரினதும் நடமாட்டங்களை ஒரு வாரத்துக்குக் கூர்ந்து அவதானித்தபின்னரே இந்தோனீசியக் காவற்துறையினர் இவர்களைக் கைது செய்தனர்.

## மூவரின் மேன்முறையீடு, 2007
இந்தோனீசிய சட்டத்தின் படி போதைப்பொருள் கடத்தலுக்கு மரண தண்டனை வழங்க முடியாதென மயூரன், சான், மற்றும் ரஷ் ஆகியோர் சார்பில் வழக்குத் தாக்கல் செய்யப்பட்டது. இதனை விசாரித்த 9 பேர் அடங்கிய நீதிபதிகள் குழு இவ்வழக்கை அக்டோபர் 30, 2007இல் தள்ளுபடி செய்தது. ஆனாலும் 9 நீதிபதிகளில் மூன்று பேர் மரணதண்டனை சட்டத்துக்கு விரோதமானது எனத் தீர்ப்பளித்தது குறிப்பிடத்தக்கது. இத்தீர்ப்பை எதிர்த்து மேன்முறையீட்டு நீதிமன்றத்தில் வழக்குத் தாக்கல் செய்யப்படும் என வழக்கறிஞர்கள் தெரிவித்துள்ளனர். இது குறித்து அவுஸ்திரேலிய வெளிவிவகார அமைச்சர் "அலெக்சாண்டர் டவுனர்" கருத்துத் தெரிவிக்கையில் சட்ட முறைப்படி இவர்களை மரண தண்டனையில் இருந்து காப்பாற்ற முடியாவிட்டால் தமது அரசு முறைப்படி இந்தோனீசிய அரசிடம் மன்னிப்புத்தரும்படி கோரும் என்றார்.

## மேற்கோள்கள்

பகுப்பு:ஆத்திரேலியக் குற்றவாளிகள்
யொரூபா மொழி

**யொரூபா மொழி** என்பது மேற்கு ஆபிரிக்காவில் பேசப்படுகின்ற கிளைமொழித் தொடர்ச்சியைக் (dialect continuum) குறிக்கும். 30 மில்லியன் மக்கள் இம் மொழியைப் பேசுகிறார்கள். இது யொரூபா மக்களுடைய மொழி. இது நைஜீரியா, பெனின், டோகோ ஆகிய நாடுகளில் பேசப்பட்டுவருவதுடன், *ஓகு* என்ற பெயரில், பிரேசில், சியராலியொன் ஆகிய நாடுகளிலும், *நாகோ* (Nago) என்ற பெயரில் கியூபாவிலும் வாழும் சில சமுதாயத்தினரிடையிலும் சிறிதளவில் வழங்குகின்றது. 

யொரூபா மொழி SVO தொடரமைப்புடன் கூடிய ஒரு பிரிநிலைத் (*isolating*) தொனி மொழியாகும் (*tonal language*). 

மரபுவழியான யொரூபா நிலப்பகுதி, தற்போதைய, நைஜீரியாவின் தென்மேற்கு மூலை, பெனின் குடியரசு, டோகோ மற்றும் கானாவின் மையக்கிழக்குப் பகுதி ஆகியவற்றை உள்ளடக்கியது. இப்பகுதி பொதுவாக யொரூபாலாந்து என அழைக்கப்படுகின்றது. இதில் அடங்கும் நைஜீரியப் பகுதி, தற்கால ஓயோ, ஓசுன், ஓகுன், ஒண்டோ, எக்கிட்டி, க்வாரா, லாகோஸ் ஆகிய மாநிலங்களையும், கோகி மாநிலத்தின் மேற்குப் பகுதியையும் உள்ளடக்கியது.

பகுப்பு:நைகர்-கொங்கோ மொழிகள்
இக்போ மொழி

**இக்போ மொழி**, நைஜீரியாவில் சிறப்பாக, பியாஃப்ரா (Biafra) என முன்னர் வழங்கப்பட்ட தென்கிழக்குப் பகுதியில், 18 மில்லியன் மக்களால் (1999) பேசப்படும் ஒரு மொழியாகும். இது இக்போ மக்களால் பேசப்படுகின்றது. இக்போ ரோமன் எழுத்துகளில் எழுதப்படுகின்றது. இது, யொரூபா, சீனம் போன்ற மொழிகளைப்போல் ஒரு தொனி மொழியாகும்.

இக்போ, ஒலியழுத்தம் (accent), சொல்லொலி (orthography) போன்றவற்றால் வேறுபடுகின்ற பல கிளைமொழிகளைக் கொண்டது. எனினும் இவற்றுள் ஒன்றைப் பேசுகிறவர்கள் இன்னொன்றைப் பேசுபவர்களை இலகுவாகப் புரிந்து கொள்வர்.

## மேற்கோள்கள்

பகுப்பு:நைகர்-கொங்கோ மொழிகள்
1872

**1872** (**[[ரோம எண்ணுருக்கள்|MDCCCLXXII]]**) ஒரு திங்கட்கிழமையில் ஆரம்பமான ஒரு கிரிகோரியன் நெட்டாண்டாகும், அல்லது ஜூலியன் நாட்காட்டியில் சனிக்கிழமையில் ஆரம்பமான ஒரு நெட்டாண்டு ஆகும்.

## நிகழ்வுகள்
* ஜனவரி 1 – இலங்கையில் ரூபாய், மற்றும் சதம் ஆகிய நாணயங்கள் அறிமுகப்படுத்தப்பட்டன.
* மார்ச் 26 – கலிபோர்னியாவில் லோன் பைன் என்ற இடத்தில் 7.2 ரிக்டர் அளவு நிலநடுக்கம் பதிவு செய்யப்பட்டது.
* ஜூன் 14 – கனடாவில் தொழிற்சங்கங்கள் சட்டபூர்வமாக்கப்பட்டன.
* ஜூலை 3 – யாழ்ப்பாணக் கல்லூரி ஆரம்பிக்கப்பட்டது. இதன் முதல் அதிபராக வண. ஈ. பி. ஹேஸ்ரிங்ஸ் பதவியேற்றார்.
* செப்டம்பர் – யாழ்ப்பாண கத்தோலிக்க வாலிபர் அமைப்பு (*The Jaffna Catholic Young Men's Association*) யாழ்ப்பாணத்தில் ஆரம்பிக்கப்பட்டது.
* நவம்பர் 9 – மசாசுசெட்ஸ் மாநிலத்தில் பொஸ்ரன் நகரில் இடம்பெற்ற பெரும் தீயில் நகரின் பெரும் பகுதி அழிக்கப்பட்டது.
* நவம்பர் 30 – முதலாவது அனைத்துலக காற்பந்தாட்டப் போட்டி ஸ்கொட்லாந்துக்கும் இங்கிலாந்துக்கும் இடையில் இடம்பெற்றது. ஸ்கொட்லாந்து 0 இங்கிலாந்து 0.

## பிறப்புகள்
*ஆகத்து 15 – அரவிந்தர், இந்திய மெய்யியலாளர் (இ. 1950)
*செப்டம்பர் 5 – வ. உ. சிதம்பரம்பிள்ளை, இந்திய விடுதலைப் போராட்ட செயற்பாட்டாளர் (இ. 1936)

## இறப்புகள்

## 1872 நாட்காட்டி
1886

[thumb|140px|right| [மே 8: *[[கொக்கக் கோலா|கொக்கா-கோலா]]* கண்டுபிடிக்கப்பட்டது]]
**1886**  (**[[ரோம எண்ணுருக்கள்|MDCCCLXXXVI]]**) ஒரு வெள்ளிக்கிழமையில் ஆரம்பமான ஒரு சாதாரண கிரிகோரியன் ஆண்டாகும். (அல்லது ஜூலியன் நாட்காட்டியில் புதன்கிழமையில் ஆரம்பமான ஒரு சாதாரண ஆண்டாகும்).

## நிகழ்வுகள்
* பெப்ரவரி - பாவலர் சரித்திர தீபகம், தமிழ்ப் புலவர் வரலாற்றுத் தொகுப்பு நூல் ஜே. ஆர். ஆர்னோல்ட் என்பவரால் யாழ்ப்பாணத்தில் வெளியிடப்பட்டது.
* ஜனவரி 1 - பர்மா விக்டோரியா மகாராணிக்கு அவரது பிறந்தநாள் பரிசாக வழங்கப்பட்டது.
* மே 1 - ஐக்கிய அமெரிக்காவில் பொது வேலை நிறுத்தம் ஆரம்பமாயிற்று. இதனைத் தொடர்ந்து ஹேமார்க்கெட் கலவரம் இடம்பெற்றது.
* மே 8 - ஜோன் ஸ்டிட்ச் பெம்பேர்ட்டன் கொக்கா-கோலாவைக் கண்டுபிடித்தார்.
* அக்டோபர் 28 - நியூ யார்க்கில் அமெரிக்க அதிபர் குரோவர் கிளீவ்லாண்ட் விடுதலைச் சிலையைத் திறந்து வைத்தார்.
## பிறப்புகள்

## இறப்புகள்
* ஜூலை - வண. டபிள்யூ. ஓக்லி (Rev. W. Oakley), Father of Church Mission in Ceylon.

## 1886 நாட்காட்டி

*
காபோன்

**காபோன்**, அல்லது **காபோனியக் குடியரசு** (*Gabonese Republic*, *Gabon*, ஐபிஏ: gəˈbon), மேற்கு மத்திய ஆபிரிக்காவில் உள்ள ஒரு நாடாகும். இதன் எல்லைகளாக எக்குவடோரியல் கினி, கமரூன், கொங்கோ குடியரசு மற்றும் கினி வளைகுடா ஆகிய நாடுகள் உள்ளன. பிரான்சிடம் இருந்து ஆகஸ்ட் 17, 1960 இல் விடுதலை அடைந்ததில் இருந்து இக்குடியரசு இரண்டு அதிபர்களினால் ஆளப்பட்டுள்ளது. தற்போதைய அதிபர் ஒமார் பொங்கோ 1967 ஆம் ஆண்டிலிருந்து பதவியில் உள்ளார். பல கட்சி முறையையும் புதிய சனநாயகக் கொள்கைகளையும் 1990களின் ஆரம்பத்தில் ஏற்படுத்திக் கொண்ட காபொன் நாடு வெளிப்படையான தேர்தல் முறைகளை அனுமதித்தது. சிறிய மக்கள் தொகை, ஏராளமான இயற்கை வளம், தாராளமான வெளிநாட்டு மூலதனம் காரணமாக இந்நாடு அப்பகுதியின் வளம் மிக்க நாடாகத் திகழ்கிறது.

## புவியியல்
thumb|left|200px|காபொன் வரைபடம்
காபொன் மத்திய ஆபிரிக்காவின் அட்லாண்ட்டிக் கரையோரத்தில் அமைந்திருக்கிறது. "ஓகூயி" இதன் நீளமான ஆறு ஆகும். உலகின் மிகப்பெரிய இயற்கை வனங்கள் இந்நாட்டில் உள்ளன.

## இனம், மொழி, மதம்
இங்குள்ள மக்கள் அனைவரும் பாண்ட்டு (*Bantu*) என்ற இனத்தைச் சேர்ந்தவர்கள். ஆனாலும் இங்கு குறைந்தது நாற்பது இனக்குழுக்கள் தனித்தனி மொழி மற்றும் கலாச்சாரத்தைக் கொண்டுள்ளன. மிகப் பெரிய குழுக்கள் பெட்டி-பாகுயின் மாறும் பண்ட்ஜாபி (அல்லது ந்செபி). பிரெஞ்சு மொழி இங்கு அதிகாரபூர்வமான மொழி. 10,000 ற்கும் மேற்பட்ட பிரெஞ்சு மக்கள் இங்கு வாழ்கிறார்கள். 55% இலிருந்து 77% மக்கள் கத்தோலிக்கர்கள்.

## வெளி இணைப்புகள்
* காபொன் நாட்டின் இணையதளம் 
* லண்டனில் உள்ள காபொனீஸ் தூரராலயம்
* Gaboneco.com - காபொன் செய்திகள் 

## மேற்கோள்கள்

பகுப்பு:காபோன்
பகுப்பு:ஐக்கிய நாடுகள் சபையின் உறுப்பு நாடுகள்
பகுப்பு:பிரான்சியம் அதிகாரபூர்வ மொழியாக உள்ள நாடுகளும் ஆள்புலங்களும்
யாழ்ப்பாணத்து சாதிப்பிரிவுகளின் பட்டியல்

ஈழத்து தமிழ்ச்சாதிகளை சிலோன் கசட்டர் பின்வருமாறு வகைப்படுத்துகிறது.

## சாதிகள்
* அகம்படியர்
* இடையர்
* கடையர்
* கரையார்
* கோவியர்
* சான்றார்
* சிவியார்
* சீர்பாதர்
* செட்டியார்
* செம்படவர்
* சேணியர்
* தனக்காரர்
* திமிலர்
* நளவர்
* பரவர்
* பள்ளர்
* பள்ளிவில்லி
* பறையர்
* பிராமணர்
* மடைப்பள்ளியர்
* மறவர்
* முக்குவர்
* வேளாளர்

## குடிமக்கள்
* மருத்துவர் (அம்பட்டர்)
* கொல்லர்
* தட்டார்
* கன்னார்
* தச்சர்
* சிற்பர்
* பாணர்
* வணியர்
* குயவர்
* வண்ணார்

## சிலோன் கசட்டரில் குறிப்பிடப்படாதோர்
* கள்வர்
* குறவர்
* கைக்கோளர்
* கொத்தர்
* கோவியர்
* சக்கிலியர்
* சைவக்குருக்கள்
* தவசிகள்
* துரும்பர்
* பண்டாரம் (ஓதுவார்)
* பரதேசிகன்
* பரம்பர்
* யாதவர்

## மூலம்
# Ceylon Gazatter, Page 55


பகுப்பு:இலங்கை தொடர்பான பட்டியல்கள்
1868

**1868**  (**[[ரோம எண்ணுருக்கள்|MDCCCLXVIII]]**) ஒரு புதன்கிழமையில் ஆரம்பமான ஒரு கிரிகோரியன் நெட்டாண்டாகும், (அல்லது ஜூலியன் நாட்காட்டியில் திங்கட்கிழமையில் ஆரம்பமான ஒரு நெட்டாண்டு ஆகும்).

## நிகழ்வுகள்
* ஏப்ரல் 16 - அமெரிக்காவில் உள்ள 50 மாகானங்களில் ஒன்றான லூசியானா அரசியல் சாசனத்திற்கான வாக்கெடுப்பு நடத்தியது.
* ஆகத்து - இலங்கையில் பிறப்பு, இறப்பு பதிவு சட்டவாக்கம் பெற்றது.
* ஆகத்து 16 - பெருவில் இடம்பெற்ற 8.5 ரிக்டர் அளவு நிலநடுக்கம் மற்றும் ஆழிப்பேரலை காரணமாக 25,000 பேர் கொல்லப்பட்டனர்.
* ஆகத்து 18 - ஹீலியம் தனிமம் பிரெஞ்சு வானியலாளர் பியேர் ஜான்சன் என்பவரால் கண்டுபிடிக்கப்பட்டது.

## பிறப்புகள்
* ஜனவரி 9 - சோரென்சென், தென்மார்க்கு வேதியியலாளர் (இ. 1939)
* சனவரி 15 - டி. எம். நாயர், நீதிக்கட்சியின் நிறுவனர் (இ. 1919)
* பெப்ரவரி 23 - டபிள்யூ. இ. பி. டுபோய்ஸ், அமெரிக்க மனித உரிமைத் தலைவர் (இ. 1963)
* மார்ச் 25 - வில்லியம் லொக்வூட், ஆங்கிலேயெத் துடுப்பாளர் (இ. 1932)
* மார்ச் 28 - மாக்சிம் கார்கி, உருசிய எழுத்தாளர் (இ. 1936)
* மே 6 - உருசியாவின் இரண்டாம் நிக்கலாசு (இ. 1918)
* ஜூன் 14 - கார்ல் லாண்ட்ஸ்டெய்னெர், நோபல் பரிசு பெற்ற ஆஸ்திரிய உயிரியலாளர், குருதி வகைகளைக் கண்டுபிடித்தவர் (இ. 1943)
* சூலை 4 - ஹென்ரியேட்டா லீவிட், அமெரிக்க வானவியலாளர் (இ. 1921)
* டிசம்பர் 9 - ஃபிரிட்ஸ் ஹேபர், நோபல் பரிசு பெற்ற செருமானிய வேதியியலாளர் (இ. 1934)
* அரசஞ்சண்முகனார், தமிழ் உரையாசிரியர் (இ. 1915)
* வீணை தனம்மாள்,  வீணைக் கலைஞர் (இ. 1938)

## இறப்புகள்
* பெப்ரவரி 10 - டேவிட் புரூஸ்டர், இசுக்கொட்லாந்து இயற்பியலாளர் (பி. 1781)
* சூன் 1 - ஜேம்ஸ் புகேனன், ஐக்கிய அமெரிக்காவின் 15வது அரசுத்தலைவர் (பி. 1791)
* டிசம்பர் 6 - ஆகஸ்ட் சிலெய்ச்சர், செருமானிய மொழியியலாளர் (பி. 1821)

## 1868 நாட்காட்டி

## மேற்கோள்

*